Zadeva C‑103/17

Messer France SAS

proti

Premier ministre in drugi

(Predlog za sprejetje predhodne odločbe, ki ga je vložil Conseil d’État (Francija))

„Predhodno odločanje – Usklajevanje davčne zakonodaje – Direktiva 92/12/EGS – Člen 3(2) – Direktiva 2003/96/ES – Člena 3 in 18 – Obdavčitev energentov in električne energije – Trošarine – Obstoj drugega posrednega davka – Pogoji – Nacionalna ureditev, ki določa prispevek javni službi za električno energijo – Pojem ‚posebni nameni‘ – Upoštevanje minimalne ravni obdavčitve“

Povzetek – Sodba Sodišča (prvi senat) z dne 25. julija 2018

Davčne določbe – Usklajevanje zakonodaj – Trošarine – Direktiva 92/12 – Električna energija – Posredni davki, ki niso trošarina – Pojem – Prispevek javni službi za električno energijo – Vključitev, glede na okoljski namen, ki je financiranje dodatnih stroškov, povezanih z obveznostjo nakupa zelene energije – Izključitev glede na namene ozemeljske in socialne kohezije ter glede na čisto upravne namene – Pravica do delnega vračila davka – Pogoj – Davki, ki niso bili prevaljeni na stranke – Preverjanje, ki ga mora opraviti nacionalno sodišče

Davčne določbe – Usklajevanje zakonodaj – Trošarine – Direktiva 92/12 – Električna energija – Posredni davki, ki niso trošarina – Dopustnost – Pogoji – Posredni davki, ki morajo imeti posebne namene in morajo biti v skladu z davčnimi pravili, ki se uporabljajo za trošarino ali DDV, glede določanja davčne osnove, izračunavanja davka, davčne obveznosti in davčnega nadzora – Neobstoj pogoja za izvajanje usklajene trošarine

(Direktiva Sveta 2003/96, členi 3, 18(10), drugi pododstavek, in 28(1) in (2))

Člen 18(10), drugi pododstavek, Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije je treba razlagati tako, da je bilo do 1. januarja 2009 med pravili obdavčitve električne energije, ki jih določa pravo Unije, spoštovanje najnižjih ravni obdavčitve, določenih s to direktivo, edina obveznost, ki jo je imela Francoska republika. Treba je opozoriti, da je bilo s členom 3 Direktive 2003/96 področje uporabe Direktive 92/12 razširjeno na električno energijo. V skladu s členom 28(1) in (2) Direktive 2003/96 je rok za prenos te direktive potekel 31. decembra 2003, tako da je navedena direktiva začela veljati 1. januarja 2004. Vendar je člen 18(10), drugi pododstavek, Direktive 2003/96 določal prehodno obdobje do 1. januarja 2009, da bi Francoski republiki omogočil, da svojo davčno ureditev za električno energijo prilagodi tej direktivi. Ta določba je predpisovala, da mora do tega datuma ta država članica upoštevati „splošne veljavne povprečne lokalne ravni obdavčitve za električno energijo“ za oceno spoštovanja minimalnih stopenj, določenih v tej direktivi. Francoska republika je morala torej 1. januarja 2009 svojo davčno ureditev električne energije uskladiti z določbami Direktive 2003/96. (Glej točke od 21 do 23 in točko 1 izreka.)

Člen 3(2) Direktive Sveta 92/12/EGS z dne 25. februarja 1992 o splošnem režimu za trošarinske proizvode in o skladiščenju, gibanju in nadzoru takih proizvodov je treba razlagati tako, da uvedba drugega posrednega davka na električno energijo ni pogojena z uvedbo usklajene trošarine in da je treba, ker davek, kot je ta iz postopka v glavni stvari, ni taka trošarina, njegovo skladnost z direktivama 92/12 in 2003/96 presojati glede na pogoje iz člena 3(2) Direktive 92/12 za obstoj drugih posrednih davkov za posebne namene. (Glej točko 33 in točko 2 izreka.)

Člen 3(2) Direktive 92/12 je treba razlagati tako, da je davek, kot je ta iz postopka v glavni stvari, mogoče opredeliti kot „drug posredni davek“ glede na njegov okoljski namen, ki je financiranje dodatnih stroškov, povezanih z obveznostjo nakupa zelene energije, to pa ne velja za njegove namene ozemeljske in socialne kohezije, kot sta geografska tarifna izravnava in znižanje cene električne energije za gospodinjstva v negotovih razmerah, in njegove čisto upravne namene, zlasti, financiranje stroškov, ki so neločljivo povezani z upravnim delovanjem javnih organov in institucij, kot sta nacionalni mediator za energijo in Caisse des Dépôts et consignations, s pridržkom, da predložitveno sodišče preveri spoštovanje davčnih pravil, ki veljajo za trošarine.